**Likumprojekta “Grozījumi Valsts sociālo pabalstu likumā” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta “Grozījumi Valsts sociālo pabalstu likumā” (turpmāk kopā - likumprojekts) izstrādes mērķis ir noteikt ģimenes valsts pabalsta (turpmāk – ĢVP) apmēru un tā piešķiršanas nosacījumus. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta 2020.gada 22.septembra sēdes protokola Nr.55 38.§ 6.1.apakšpunkts, ar kuru noteikts Labklājības ministrijai sagatavot un līdz 2021.gada 1.martam iesniegt izskatīšanai Ministru kabinetā normatīvo aktu projektus, paredzot, ka ĢVP ar 2022.gada 1.janvāri par apgādībā esošu bērnu ir šādā apmērā:   * par 1 bērnu līdz 20 gadu vecumam 25 EUR mēnesī; * par 2 bērniem līdz 20 gadu vecumam 100 EUR mēnesī (50 EUR par katru bērnu); * par 3 bērniem līdz 20 gadu vecumam 225 EUR mēnesī (75 EUR par katru bērnu); * par 4 un vairāk bērniem līdz 20 gadu vecumam 100 EUR mēnesī par katru bērnu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Latvijas Nacionālajā attīstības plānā 2021.-2027.gadam norādīts, ka iedzīvotāji Latvijā pozitīvi novērtē līdz šim veidoto sistēmu ģimeņu ar bērniem atbalstam, taču, neskatoties uz to, ir nepieciešami uzlabojumi, lai bērna ienākšana ģimenē būtiski nemazinātu ienākumu līmeni uz vienu ģimenes locekli. Tādējādi, ir pārskatāmi risinājumi, lai veiksmīgāk mazinātu nabadzības risku ģimenēs, kurās kādam no tās locekļiem ir invaliditāte, viena vecāka ģimenēs un daudzbērnu ģimenēs.  Atbilstoši Deklarācijai par Artura Krišjāņa Kariņa vadītā Ministru kabineta iecerēto darbību kā viena no valdības darba prioritātēm ir noteikta arī demogrāfiskās situācijas uzlabošana, plānojot radīt apstākļus, lai dzimstība valstī palielinātos un lai dzīves kvalitāte būtu tāda, ka emigrācija samazinās, bet remigrācija palielinās.  Valdības deklarācijas 100.punkts paredz pārskatīt ģimenes valsts pabalsta sistēmu, lai pabalsta apmērs būtu atkarīgs nevis no tā, kurš pēc kārtas bērns ir ģimenē, bet no faktiski audzināmo bērnu skaita, būtiski paaugstinot atbalsta intensitāti, sākot ar diviem bērniem ģimenē.  Ministru kabineta 2020.gada 22.septembra sēdē (protokola Nr.55 38.§ 6.1.apakšpunkts) Labklājības ministrijai tika uzdots sagatavot un līdz 2021.gada 1.martam iesniegt izskatīšanai Ministru kabinetā normatīvo aktu projektus, paredzot, ka ĢVP ar 2022.gada 1.janvāri par apgādībā esošu bērnu ir šādā apmērā:   * par 1 bērnu līdz 20 gadu vecumam 25 EUR mēnesī; * par 2 bērniem līdz 20 gadu vecumam 100 EUR mēnesī (50 EUR par katru bērnu); * par 3 bērniem līdz 20 gadu vecumam 225 EUR mēnesī (75 EUR par katru bērnu); * par 4 un vairāk bērniem līdz 20 gadu vecumam 100 EUR mēnesī par katru bērnu.     Atbilstoši Centrālās statistikas pārvaldes datiem 2020. gada sākumā Latvijā bija 359 457 bērni vecumā līdz 17 gadiem, kas ir par 644 bērniem jeb 0,2 % vairāk nekā 2019. gada sākumā. Vislielākais bērnu un jauniešu īpatsvars 2020. gada sākumā bija Pierīgā (21,4 %), bet vismazākais – Latgalē (16,5 %). Novados bērnu īpatsvars variēja no 13,0 % Neretas novadā līdz 32,0 % Mārupes novadā. Bērnu īpatsvars iedzīvotāju kopskaitā pieaudzis no 17,1 % 2013. gadā (kad tas bija zemākais) līdz 18,8 % šī gada sākumā. Kopš 2017. gada dzīvi dzimušo bērnu skaits ir samazinājies no 20,8 tūkstošiem 2017. gadā līdz 18,8 tūkstošiem 2019. gadā. 2018. gadā tas samazinājās par 7,3 % un 2019. gadā – par 2,7 %. 2019. gadā visvairāk bērnu piedzima 25–29 gadus vecām sievietēm (98 jaundzimušie uz 1 000 sievietēm) un 30–34 gadus vecām sievietēm (91 jaundzimušais uz 1 000 sievietēm). Savukārt, mājsaimniecību sadalījumu pēc demogrāfiskā tipa, 2019.gadā aptuveni ceturtajā daļā (27,0 %) mājsaimniecību mitinājās bērni līdz 17 gadu vecumam. No tām 7,2 % mājsaimniecību bija pāris ar vienu bērnu, 5,9 % mājsaimniecību – pāris ar diviem bērniem, 2 % – pāris ar trim un vairāk bērniem un 3,6% mājsaimniecību veidoja viens pieaugušais ar bērniem. 2018. gadā visaugstākie rīcībā esošie ienākumi bija pāriem ar vienu bērnu – 626 eiro uz vienu mājsaimniecības locekli mēnesī. Savukārt viszemākie ienākumi bija pāriem ar trim un vairāk bērniem (376 eiro uz vienu mājsaimniecības locekli mēnesī) un mājsaimniecībām ar vienu pieaugušo un bērniem (433 eiro uz vienu mājsaimniecības locekli mēnesī). Kopš 2017. gada samazinājies nabadzības riskam pakļauto īpatsvars starp mājsaimniecībām ar bērniem. 2018. gadā nabadzības riskam bija pakļauti 26,2 % mājsaimniecību ar vienu pieaugušo un bērniem un 16,7 % mājsaimniecību ar diviem pieaugušajiem un trīs un vairāk apgādībā esošajiem bērniem (2017. gadā attiecīgi – 32,6 % un 20,7 %).  Līdz ar bērna ienākšanu ģimenē tiek sniegts valsts atbalsts gan nodrošinot dažādus pakalpojumus, gan valsts sociālo pabalstu un sociālās apdrošināšanas pabalstu veidā. Valsts sociālie pabalsti ir valsts atbalsts naudas izmaksu veidā, kuru saņem pie noteiktām iedzīvotāju grupām piederīgas personas situācijās, kad ir nepieciešami papildu izdevumi vai kad šīs personas nespēj gūt ienākumus. Valsts sociālie pabalsti tiek finansēti no valsts pamatbudžeta, t.i., no vispārējiem nodokļiem, un to apmērs ir atkarīgs no valsts finansiālajām iespējām. Latvijā universālo valsts sociālo pabalstu piešķiršana nav atkarīga no ģimenes materiālā stāvokļa, t.i., to piešķiršanā netiek piemērota ienākumu pārbaude.  Valsts sociālo pabalstu veidus, to personu loku, kurām ir tiesības uz valsts sociālajiem pabalstiem, šo pabalstu piešķiršanas nosacījumus, piešķiršanas un izmaksas kārtību, kā arī ar šiem pabalstiem saistīto lēmumu pārsūdzēšanas kārtību nosaka Valsts sociālo pabalstu likums (turpmāk – VSPL). Valsts sociālos pabalstus izmaksā Valsts sociālās apdrošināšanas aģentūra (turpmāk – VSAA).  ĢVP, kas ieviests jau 1992.gadā, ir šobrīd vienīgais universālais pabalsts, kas paredzēts un kuru regulāri saņem visas ģimenes ar bērniem Latvijā (atbilstoši noteiktajam bērnu vecumam un piesakoties pabalstu saņemšanai). Saskaņā ar VSPL noteikto par katru ģimenē audzināmo bērnu **no viņa** **viena gada vecuma** sasniegšanas dienas **līdz 15 gadu vecumam tiek piešķirts ĢVP.** Ja bērns pēc 15 gadu vecuma sasniegšanas turpina mācīties vispārējās vai profesionālās izglītības iestādē, ĢVP turpina izmaksāt **līdz 20 gadu vecuma sasniegšanai (neatkarīgi no stipendijas saņemšanas fakta)**[[1]](#footnote-1), ja viņš nav stājies laulībā.  ĢVP apmērs mēnesī tiek noteikts atkarībā no bērnu skaita ģimenē un dzimušā bērna kārtas numura.  Nosakot pabalsta apmēru, pabalsta pieprasītāja ģimenes kopējā bērnu skaitā ieskaita visus pieprasītāja bērnus– arī tos, par kuriem pabalsta izmaksa ir izbeigta, jo bērns jau ir sasniedzis 20 gadu vecumu, vai arī pēc 15 gadu vecuma sasniegšanas nemācās un tādēļ pabalsts par viņu nav piešķirts, kā arī pabalsta saņēmēja mirušos bērnus. Tāpat pieprasītāja ģimenes kopējā bērnu skaitā ieskaita arī bērnus, kurus ģimene faktiski audzina, pamatojoties uz bāriņtiesas lēmumu, kā arī adoptētos un aizbildnībā esošos bērnus[[2]](#footnote-2).  No 2018.gada 1.marta ir nodrošināta lielāka finansiālā atbalsta sniegšana ģimenēm, kurās ir ne mazāk kā divi bērni, un papildu esošajai ĢVP sistēmai darbojas jauns atbalsta mehānisms – piemaksa. Proti, ja ĢVP ir piešķirts un tiek izmaksāts pabalsta saņēmējam par diviem vai vairākiem bērniem, tad papildus ĢVP tiek piešķirta arī piemaksa.  Piemaksas apmēru neveido un bērnu skaitā neieskaita bērnus, par kuriem ĢVP nav piešķirts un netiek izmaksāts[[3]](#footnote-3). Ja ĢVP izmaksa par kādu bērnu tiek pārtraukta (piemēram, bērns nemācās pēc 15 gadu vecuma sasniegšanas), tiek pārrēķināts arī piemaksas apmērs vai pārtraukta tās izmaksa.  **Ja ģimenē, kura kopīgi audzina kopīgi dzimušos bērnus, ĢVP vecāki saņem dalīti, piemēram,  par vienu bērnu pabalstu saņem tēvs, bet par otru māte** – ĢVP apmēru tas neietekmē. Savukārt piemaksas apmēru tas ietekmē, jo, piešķirot piemaksu, ņem vērā bērnu skaitu, par kuriem konkrētais saņēmējs saņem ĢVP.**Piemaksas apmērs ir lielāks, ja ĢVP par visiem bērniem pieprasīs viens no vecākiem.**  Ņemot vērā iepriekš aprakstītās atšķirības ĢVP un piemaksas par vairāku bērnu aprūpi piešķiršanai un aprēķināšanai, jāsecina, ka esošā kārtība ir komplicēta gan no tiesiskā regulējuma, gan administrēšanas viedokļa un pabalsta saņēmējam grūti saprotama.  Proti, pabalsta apmērs ir atkarīgs no dzimušo bērnu skaita, savukārt piemaksas apmērs ir atkarīgs no tā, par cik bērniem vecumā līdz 20 gadiem konkrētam saņēmējam ir piešķirts pabalsts. Piemaksa par audzināmajiem bērniem ir ģimenes valsts pabalsta sastāvdaļa, tomēr tā neattaisno savu mērķi situācijās, kurās ģimenei "nav standarta modelis", t.i., ja kopā audzināmajiem bērniem ir dažādi vecāki, šķirtās ģimenēs utt. Piemēram, gadījumā, ja laulātie kopīgi ģimenē audzina bērnus  - katrs savu bērnu un kopīgu bērnu, piemaksa pēc savas būtības ir kā atsevišķs pakalpojums, jo tieši ar ĢVP to nevar sasaistīt. Tāpat arī gadījumā, ja vīrietim ir bērni no iepriekšējās laulības/iepriekšējām attiecībām (par kuriem viņš nesaņem ĢVP), tad jaunajā laulībā/jaunajās attiecībās dzimstot nākamajam bērnam, iepriekš dzimušie bērni tiek ieskaitīti bērnu skaitā, nosakot ĢVP apmēru par nākamo bērnu, bet uz piemaksu tas nekādu ietekmi nerada.  Lai sistēmiski sakārtotu universālā atbalsta sistēmu ģimenēm ar bērniem un vienlaikus noteiktu lielāku finansiālo atbalstu ģimenēm ar bērniem, tai skaitā palielinoties bērnu skaitam ģimenē, likumprojekts no 2022.gada 1.janvāra paredz, ka ĢVP apmērs ir atkarīgs no audzināmo bērnu skaita, kā arī neparedz turpmāk izmaksāt piemaksu pie ĢVP. ĢVP tiks izmaksāts atbilstoši audzināmo esošo bērnu skaitam. Attiecīgi, ja vecāki audzina 3 bērnus, tad saņems ĢVP 225 euro apmērā, pie esošās pabalstu sistēmas ĢVP apmērs ir 134.28 euro. Jaunajā ĢVP sistēmā, ģimenei, kurā aug trīs bērni, ĢVP palielināsies par 90.72 euro, kas ir būtisks palielinājums un atbalsts ģimenēm ar bērniem. Vienlaikus jaunā ĢVP pabalstu sistēma ir skaidrāk saprotama mērķgrupai, kā arī vieglāk administrējama, t.i., ĢVP vairs nesastāvēs no diviem mainīgajiem - ĢVP, kur tiek vērtēts, kurš pēc kārtas bērns piedzimis vecākiem, un ĢVP piemaksas, kur tiek vērtēts bērnu skaits ģimenē. Jaunajā ĢVP sistēmā ievērojami palielināsies atbalsts ģimenēm ar bērniem, kuras audzina 2 un vairāk bērnus, tādējādi mazinot nabadzības riskus ģimenēm ar bērniem un veicinātu dzimstības palielināšanos.  ĢVP salīdzinājums līdz 2022.gadam un no 2022.gada:  **ĢVP līdz 2022.gadam**   * par **pirmo** bērnu ģimenē **11,38 *euro*** mēnesī * par **otro** bērnu **22,76 *euro*** mēnesī * par **trešo** bērnu **34,14 *euro*** mēnesī * par **ceturto un nākamajiem bērniem 50,07 *euro*** mēnesī  |  | | --- | | Piemaksa par 2 vai vairāk bērniem   * par **diviem bērniem – 10 euro** mēnesī * par **trim bērniem – 66 euro** mēnesī * par **katru nākamo bērnu – par 50 euro** lielāks nekā par iepriekšējo, proti, * par **četriem bērniem – 116 euro** mēnesī * par **pieciem bērniem – 166 euro** mēnesī * par **sešiem bērniem – 216 euro** mēnesī |   **ĢVP no 2022.gada par apgādībā esošu:**   * 1 bērnu līdz 20 gadu vecumam 25 eiro mēnesī; * 2 bērniem līdz 20 gadu vecumam 100 eiro mēnesī ( 50 eiro par katru bērnu); * 3 bērniem līdz 20 gadu vecumam 225 eiro mēnesī ( 75 eiro par katru bērnu); * 4 un vairāk bērniem līdz 20 gadu vecumam 100 eiro mēnesī par katru bērnu.   Tabulā uzskatāmi parādīts, kā mainās pabalsta apmērs pret esošo ĢVP sistēmu:   |  |  |  |  | | --- | --- | --- | --- | | Bērni | Esošā sistēma | Jaunā  sistēma | Palielinājums vienam bērnam /un kopā  (par cik lielāks) | | 1 | **11,38** | **25** | 13,62 / **13,62** | | 2 | 11,38+22,76+10=**44,14** | **100** | 27,93 / **55,86** | | 3 | 11,38+22,76+34,14+66=**134,28** | **225** | 30,24 / **90,72** | | 4 | 11,38+22,76+34,14+50,07+116=**234,35** | **400** | 41,41 / **165,65** | | 5 | 11,38+22,76+34,14+50,07+50,07+166=**334,42** | **500** | 33,12 / **165,58** | | 6 | 11,38+22,76+34,14+50,07+50,07+50,07+216=**434,49** | **600** | 27,59 / **165,58** |   Tabulā norādītie dati uzskatāmi parāda, ka ģimenes ienākumi palielināsies, attiecīgi, ja ir 4 apgādībā esošie bērni, tad ĢVP palielinās par 165.28 euro.  Tomēr vienlaikus jāatzīst, ka pabalsta samazinājums būs tām ģimenēm, kurās esošajā ĢVP sistēmā tika uzskaitīts kā 3., 4., 5., utt. bērns, jo jaunajā sistēmā šiem bērniem vairs netiks piemērots kārtas numurs, bet gan tiek piemērots ĢVP apmērs atkarībā no tā cik bērnu ir vecāku aprūpē. Samazinājums būs arī situācijās, ja ģimenē, kurā nav noslēgta laulība, ir 2 bērni, viens ir tēvam aprūpe, otrs - mātei, tad katrs saņems ĢVP 25 euro, kopā 50 euro, bet, ja abi bērni būs aprūpe vienam vecākam, tad pabalsta apmērs būs 100 euro. Pēc VSAA aprēķiniem saņēmēju, kuriem samazināsies pabalsta apmērs, skaits ir 16,4 tūkst. par 17,5 bērniem.   |  |  |  |  |  | | --- | --- | --- | --- | --- | | Bērnu skaits ģimenē | Bērna tagadējais kārtas Nr. | | | | | 1. | 2. | 3. | 4. un nākamais | | 1 bērns | x | x | 11 388 | 3 962 | | 2 bērni | x | x | x | 2 146 |   Likumprojekts paredz paplašinātu iespēju saņemt ĢVP un piemaksu pie ĢVP par bērnu ar invaliditāti par visiem ģimenē audzināmajiem bērniem arī gadījumos, kad laulātie ģimenē kopīgi audzina bērnus, kuri nav abu laulāto bioloģiskie (kopīgie) bērni. Proti, tiek dota iespēja vienam no laulātajiem, pamatojoties uz otra laulātā labprātīgu piekrišanu, saņemt ĢVP par visiem kopīgi audzināmajiem bērniem, ne tikai par saviem bioloģiskajiem bērniem. Tādā gadījumā laulātais, kurš ir bērna bioloģiskais vecāks un kurš saņem pabalstu par savu bērnu(iem), iesniedz iesniegumu VSAA par labprātīgu atteikšanos no viņam piešķirtā pabalsta turpmākās saņemšanas, savukārt laulātais, kurš nav bērnu bioloģiskais vecāks, iesniedz iesniegumu pabalsta piešķiršanai. Piemēram, situācijās, kad laulātajiem kopīgi ir 2 bērni, bet vienam no iepriekšējās laulības /attiecībām ir viens bērns un saņem par šo bērnu ĢVP, tad ĢVP varēs saņemt pēc audzināšanā esošo bērnu skaita (jāņem vērā, ka šis nosacījums darbojas tikai, ja ir noslēgta laulība). Proti, lai saņemtu ĢVP par 3 bērniem, otram laulātajam jāiesniedz VSAA iesniegums, kurā atsakās no turpmākas ĢVP saņemšanas par bioloģiskajiem bērniem (norāda par kuriem bērniem) no iepriekšējās laulības/attiecībām un otra laulātā iesniegums par pabalsta piešķiršanu. Tādējādi laulātais saņems pabalstu par 2 kopējiem bērniem un 1 bērnu, kas ir laulātā bioloģiskais bērns no iepriekšējās laulības/attiecībām, kopā par trīs bērniem, tas ir 225 euro. Gadījumā, ja laulātais, nevēlas, ka ĢVP saņem otrs laulātais par bērnu, kurš nav viņa bioloģiskais bērns, tad ĢVP viens varēs saņemt par 2 bērniem – 100 euro , bet otrs par vienu bērnu - 25 euro, kopā uz ģimeni tie ir 125 euro.  Kā arī likumprojekts paredz, ka laulātajam, kurš nav bērna bioloģiskais vecāks, pārtrauc ĢVP izmaksu, ja:   * no otra laulātā, kurš ir bērna bioloģiskais vecāks, saņemts iesniegums par pabalsta saņēmēja maiņu. Piemēram, tiek šķirta laulība, vecāks, kurš ir bērna bioloģiskais vecāks, iesniedz iesniegumu VSAA, ka turpmāk pabalstu saņems pats un norāda iemeslu; * ir miris laulātais, kurš ir bērna bioloģiskais vecāks. Attiecīgi VSAA saņemot informāciju par bērna bioloģiskā vecāka nāvi, kuram bija tiesības saņemt ĢVP un, kurš šīs tiesības saņemt ĢVP nodevis otram laulātajam, pārtrauc GVP izmaksu laulātajam, kurš nav bērna bioloģiskais vecāks.; * laulātajam, kurš ir bērna bioloģiskais vecāks, pārtrauktas vai atņemtas aizgādības tiesības par bērnu, par kuru vecākam ir tiesības saņemt 6.pantā minēto pabalstu. Proti, situācijās, kad laulātajam, kurš ir bērna bioloģiskais vecāks, tiek pārtrauktas vai atņemtas aizgādības tiesības, tad VSAA pārtrauc pabalsta izmaksu laulātajam, kurš nav bērna bioloģiskais vecāks. Ņemot vērā, ka līdz ar aizgādības tiesību pārtraukšanu bērna bioloģiskajam vecākam zūd tiesiskais pamats otram laulātajam turpināt saņemt ĢVP.   Tabulā atainotas izmaiņas ĢVP attiecībā uz tām ģimenēm, kurās bērns esošajā sistēmā ir kā 3. vai 4. dzimušais un nākamie bērni, bet pēc jaunās sistēmas būs kā viens bērns ģimenē.   |  |  |  | | --- | --- | --- | | Bērni | Līdz 2022.gadam | No 2022.gada | | Pabalstu saņem par vienu bērnu, bet kā par 3.bērnu ģimenē | **34,14** | **25** | | Pabalstu saņem par vienu bērnu, bet kā par 4.bērnu ģimenē un nākamajiem | **50,07** | **25** | | Pabalstu saņem par 2 bērniem, bet kā par 4. un 5.bērnu ģimenē | 50,07+50,07+10=**110,14** | **100** |   Piemēram:   * ģimenē ir 3 nepilngadīgie bērni, ĢVP un piemaksa šobrīd ir 134.28 euro, no 2022.gada būs 225 euro; * ģimenē ir 3 pilngadību sasniegušie bērni, par kuriem ĢVP vairs nesaņem un viens nepilngadīgs bērns, tad par viņu kā 4. bērnu ģimenē pabalsts šobrīd ir 50,07 euro mēnesī, no 2022.gada tie būs 25 euro.   Vienlaikus kā augstāk minētā riska mazināšanas mehānisms ir skatāms kopā ar Ministru kabineta 2020.gada 22.septembra sēdes protokola Nr.55 38.§ 6.2.apakšpunktā noteikto uzdevumu, ka Izglītības un zinātnes ministrijai jāsagatavo un līdz 2021.gada 1.martam jāiesniedz izskatīšanai Ministru kabinetā informatīvo ziņojumu kopā ar izstrādātiem regulējošo normatīvo aktu projektiem, kuri stājas spēkā 2021.gada 1.septembrī, par valsts atbalstu studijām Latvijas augstskolā jauniešiem no daudzbērnu ģimenēm, izvērtējot studenta sociāli ekonomiskos aspektus, mācību snieguma rādītājus, vecuma slieksni, studiju vietu pieejamību un citus aspektus, atbalstu integrējot kopējā izglītības sistēmā, nepieciešamo finansējumu 2021.gadā nodrošināt no 74.resorā rezervētā finansējuma demogrāfijas pasākumiem. Proti, minētais uzdevums paredz, ka daudzbērnu ģimeņu bērniem tiktu nodrošinātas budžeta vietas Latvijas augstskolās, tādējādi kompensējot ĢVP samazinājumu, gadījumos, ja ģimenē ar 3 bērniem viens bērns sasniedz 20 gadu vecumu un turpina mācības un 2 nepilngadīgie bērni pēc esošās ĢVP sistēmas, skaitītos kā 2.un 3. pēc kārtas dzimušais bērns.  Valstij, sniedzot finansiālu atbalstu ģimenēm ar bērniem ir 2 opcijas – to nodrošinot caur sociālās drošības sistēmu - universālā atbalsta veidā, uz iepriekšējo ienākumu balstītu ienākumu atvietojumu vai ienākumu testētu (ĢVP Latvijā ir universālais pabalsts) – vai nodokļu atvieglojumu veidā. Vērtējot iespējamo finansiālo atbalstu ģimenēm ar bērniem tika izskatīta arī iespēja atcelt iedzīvotāju ienākuma nodokļa atvieglojumus strādājošiem par apgādājamiem, tā vietā piešķirot noteiktu pabalstu *50 euro* apmērā (tādējādi sasniedzot visus strādājošos, arī ar zemiem ienākumiem), proti, papildus ĢVP strādājošie vecāki saņemtu noteikta apmēra pabalstu. Tomēr priekšlikums netika tālāk attīstīts konstatēto trūkumu dēļ gan no administrēšanas viedokļa, gan no riskiem palielināties ēnu ekonomikai, gan arī no atbalsta mērķtiecīguma (atbalsts sasniegtu tikai strādājošos, vienlaikus saglabājot sadrumstaloto ĢVP un piemaksas sistēmu), kā arī šim variantam bija nepieciešams papildus finansējums, taču nesasniedzot universālu risinājumu visām ģimenēm.  VSPL 6.panta otrā daļā paredz, ka ĢVP piešķir līdz bērna 15 gadu vecumam un turpina izmaksāt, ja bērns mācās vispārējās izglītības vai profesionālās izglītības iestādē un nav stājies laulībā. Likumprojekts paredz, ka ĢVP varēs saņemt līdz 16 gadu vecumam un turpināt saņemt pēc 16 gadiem, ja mācās vispārējās izglītības vai profesionālās izglītības iestādē un nav stājies laulībā. Vecums palielināts par gadu, ņemot vērā, ka daļa no jauniešiem pamatizglītību iegūst 16 gadu vecumā nevis 15 gadu vecumā, īpaši tajos gadījumos, kad skolas gaitas uzsāktas 7 gadu vecumā. Palielinot vecuma slieksni ĢVP pabalsta piešķiršanas kārtībai, tiks samazināts VSAA administratīvais slogs, pārbaudot ziņas par to, vai 15 gadus vecumu sasniegušais jaunietis turpina izglītību, jo vairumā gadījumu bērns joprojām turpina apgūt pamatizglītību.  VSPL 6. panta otrā daļas 1.punkts nosaka, no kāda vecuma ĢVP par bērnu tiek piešķirts, tādējādi ietverot šajā normā ĢVP piešķiršanas ierobežojumu – proti, ĢVP piešķir no bērna viena gada vecuma. Tādēļ ĢVP par bērnu ar invaliditāti nav piešķirams ātrāk kā bērns ir sasniedzis viena gada vecumu. Šis nosacījums ir saistošs arī attiecibā uz bērnu ar invaliditāti pat tajos gadījumos, ja invaliditāte bērnam ir noteikta pirms viena gada vecuma. Tādējādi visiem bērniem, neatkarīgi no tā, vai bērnam ir vai nav noteikta invaliditāte, ĢVP tiek piešķirts no bērna viena gada vecuma līdz vecumam, kāds noteikts VSPL 6.panta otrās daļas 1. punktā.  2020. gadā veikto VSPL grozījumu (pieņemti Saeimā 24.11.2020, spēkā no 01.01.2021) mērķis, papildinot VSPL 6.pantu ar divi prim daļu, bija paplašināt valsts finansiālo atbalstu arī tām ģimenēm, kuras audzina bērnu ar invaliditāti, bet kurš sava veselības stāvokļa dēļ nekvalificējas nosacījumiem, kas noteikti VSPL 6.panta otrā daļas 2.punktā, lai ĢVP izmaksa pēc 15 gadu vecuma tiktu turpināta līdz 20 gadu vecumam, proti, neturpina mācības vispārējās vai profesionālās izglītības iestādē. Tādējādi VSPL 6.panta divi prim daļa nosaka, ka ĢVP par bērnu ar invaliditāti piešķir no dienas, kad, bērnam noteikta invaliditāte, un izmaksā līdz 20 gadu vecumam, neatkarīgi no tā, vai bērns apgūst izglītību. Lai izslēgtu iespējami nepareizu 6.panta divi prim daļas interpretāciju, likumprojekts paredz precizēt VSPL 6.panta divi prim daļā ietverto normu par ĢVP izmaksu par bērnu ar invaliditāti. Līdz ar to veiktie precizējumi normā nosaka, ka:   1. ĢVP par bērnu ar invaliditāti nav atsevišķs vai papildu pabalsts esošajam ĢVP. To piešķir ne ātrāk kā no bērna viena gada vecuma, arī tad, ja invaliditāte bērnam noteikta pirms viena gada vecuma. Nosacījums, ka ĢVP piešķir no dienas, kad bērnam noteikta invaliditāte, attiecas uz gadījumiem, kad bērnam invaliditāte pirmo reizi tiek noteikta pēc vecuma, kas noteiks VSPL 6.panta otrā daļas 1.punktā kā vecums, kad ĢVP izmaksa ir pārtraucama, ja bērns neturpina mācības vispārējā vai profesionālajā izglītības iestādē. Piemēram, bērns 15 gados pabeidzis pamatskolu, bet mācības vidusskolā vai profesionālajā izglītības iestādē neturpina, tādēļ par viņu ĢVP izmaksa ir pārtraukta. Tomēr 17 gadu vecumā bērnam slimības vai traumas dēļ nosaka invaliditāti (tātad kļūst par bērnu ar invaliditāti) un iestājas nosacījums, ka ĢVP par bērnu ar invaliditāti piešķir no invaliditātes noteikšanas dienas. Tādējādi ģimenei rodas tiesības atkārtoti pieprasīt par bērnu ĢVP no invaliditātes noteikšanas dienas. Šādā situācijā bērna likumiskajam pārstāvim jāvēršas VSAA ar iesniegumu par pakalpojuma piešķiršanu. 2. Nostiprināts nosacījums, ka sasniedzot 18 gadu vecumu, ĢVP par bērnu ar invaliditāti tiek turpināts, ja bērnam līdz 18 gadiem noteiktā invaliditāte turpinās arī pēc 18 gadu vecuma. Attiecīgi ĢVP izmaksa ir pamatojama ar to, ka invaliditātes cēlonis ir slimība no bērnības, kas rada priekšnosacījumus, lai valsts, piemērojot pozitīvās diskriminācijas principu, šim bērnam un viņa ģimenei sniegtu finansiālu atbalstu pie papildu nosacījumiem, nekā tie ir bērnam bez invaliditātes. 3. Lai piešķirtu un izmaksātu ĢVP par bērnu ar invaliditāti līdz bērna 20 gadu vecumam, izglītības apgūšanas fakts nav saistošs. Proti, ĢVP par bērnu ar invaliditāti piešķir un izmaksā neatkarīgi no tā, vai viņš mācās, pretēji tam, ja bērnam, kurš vecāks par 15 gadiem, invaliditāte nav noteikta. ĢVP izmaksa par bērnu ar invaliditāti ir primāri saistīta ar invaliditātes statusu, nevis mācīšanas faktu. Ja bērnam invaliditāte statuss, sasniedzot 18 gadu vecumu, netiek noteikts vai saglabāts līdz 20 gadu vecumam un šis bērns vienlaikus neatbilst nosacījumiem, kas noteikti VSPL 6.panta otrā daļas 2.punktā, ĢVP izmaksu pārtrauc. Piemēram: a) bērnam līdz 18 gadiem bija invaliditāte, sasniedzot 18 gadu vecumu, noteica II invaliditātes grupu uz 5 gadiem, bet bērns nemācās. ĢVP izmaksu turpina; b) bērnam līdz 18 gadiem bija invaliditāte, sasniedzot 18 gadu vecumu, noteica III invaliditātes grupu uz 5 gadiem, bērns mācās vidusskolā, ĢVP izmaksu turpina, 19 gados pabeidz vidusskolu un ĢVP turpina izmaksāt līdz bērns sasniedz 20 gadu vecumu; c) bērnam līdz 18 gadiem bija invaliditāte, sasniedzot 18 gadu vecumu, noteica III invaliditātes grupu uz vienu gadu, bet bērns nemācās.19 gados tiek veikta atkārtota invaliditātes ekspertīze, bet invaliditāti vairs nenosaka – tad ĢVP izmaksu pārtrauc, jo nav vairs invaliditātes statusa kritērijs, kā arī persona neatbilst citiem nosacījumiem, kas nosaka ĢVP izmaksu līdz 20 gadu vecumam bērniem bez invaliditātes. 4. Uz bērniem ar invaliditāti, ja viņi stājas laulībā, attiecas tie paši nosacījumi, kādi ir bērniem bez invaliditātes, proti, ja bērns ar invaliditāti, par kuru ir piešķirts ĢVP, stājas laulībā, ĢVP izmaksa ir pārtraucama.   Atbilstoši Invaliditātes likumā noteiktajam invaliditāti nosaka, pamatojoties uz Veselības un darbspēju ekspertīzes ārstu valsts komisijas (turpmāk – Valsts komisija) izsniegto atzinumu. Šobrīd Valsts komisija atzinumu par īpašas kopšanas nepieciešamību bērniem ar invaliditāti un pilngadīgām personām ar invaliditāti izsniedz, pamatojoties uz noteiktajiem kritērijiem MK noteikumos Nr.805, kas izdoti, pamatojoties uz Invaliditātes likumā iekļauto deleģējumu. Līdzīgi, kā tas noteiks Likuma 12.1 pantā par deleģējumu Ministru kabinetam noteikt kritērijus atzinuma par īpašas kopšanas nepieciešamību sniegšanai pilngadīgām personām ar invaliditāti, ir nepieciešams papildināt Likuma 7.panta prim pirmo daļu, nosakot, ka bērna ar invaliditāti kopšanas pabalstu piešķir personai, kas kopj bērnu, kuram Valsts komisija un atbilstoši Ministru kabineta noteiktajiem kritērijiem izsniegusi atzinumu par īpašas kopšanas nepieciešamību sakarā ar smagiem funkcionāliem traucējumiem. Tādējādi tiktu noteikts Ministru kabinetam deleģējums šos kritērijus noteikt un Valsts komisijai piemērot.  VSPL 18.panta pirmā daļa paredz, ka valsts sociālais pabalsts pieprasāms sešu mēnešu laikā no tiesību rašanās dienas. Ja šis termiņš ir nokavēts, ikmēneša pabalstu izmaksā tikai par iepriekšējiem sešiem mēnešiem, skaitot no valsts sociālā pabalsta pieprasīšanas dienas. VSAA saskaras ar situācijām, kad dažādu iemeslu dēļ vecāki pēc bērna viena gada vecuma sasniegšanas nav pieprasījuši ĢVP. Lai arī visi ar bērna dzimšanu un kopšanu saistītie pakalpojumi, ir pieprasāmi uzreiz pēc bērna piedzimšanas, tomēr ĢVP ir tiesības saņemt no bērna viena gada vecuma sasniegšanas. Rūpēs par bērnu, vecāki pēc noteiktā laika ir aizmirsuši pieprasīt pabalstu un bieži tiek nokavēts 6 mēnešu pieprasīšanas termiņš, tādejādi zaudējot daļu pabalstu, uz kuru būtu bijušas tiesības, ja tas tiktu pieprasīts VSPL 18.panta pirmajā daļā noteiktajā termiņā. Likumprojekts paredz pagarināt ĢVP termiņa pieprasīšanas un izmaksāšanas līdz 24 mēnešiem, tādējādi veicinot to, ka ģimenes, kuras nav saņēmušās ĢVP, varētu saņemt šo pabalstu. Kā arī mazināta pieprasītāju neapmierinātība, mazinātos administratīvais slogs (lēmumu pārsūdzības gadījumi), ģimenes saņem pabalstu uz kuru ir tiesības un nav ierobežotas īslaicīgā periodā, kurā šis pabalsts jāpieprasa. ĢVP par iepriekšējo periodu, VSAA izmaksā atbilstoši konkrētajam laika periodā noteiktajam ĢVP apmēram. Proti, ja ĢVP tiek pieprasīts par laika periodu līdz 2022.gada 1. janvārim, tad pabalstu izmaksā tādā apmērā, kāds tas bijis noteikts līdz 2021.gada 31.decembrim.  Grozījumi likumprojekta 6.panta 2¹.daļā stājās spēkā nākamajā dienā pēc tā izsludināšanas, savukārt pārējie grozījumi stājas spēkā 5 mēnešu laikā pēc likumprojekta pieņemšanas dienas.  Ņemot vērā, ka VSAA nespēj nodrošināt tūlītēju pāreju no vecās ĢVP sistēmas uz jauno sistēmu, jāparedz VSAA informācijas sistēmas pielāgošanai nepieciešamais papildus laiku. Kā arī nav iespējams paredzēt pārejas laiku, kad VSAA veic pabalsta pārrēķinu un izmaksu, jo būs atsevišķos situācijas, kurās veidosies ĢVP pārmaksa, kā rezultātā tiks nepamatoti izlietoti valsts budžeta līdzekļi. |
| 3. | Projekta izstrādē iesaistītās institūcijas un publiskas personas kapitālsabiedrības | VSAA |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 2020.gadā ĢVP izmaksāts par 345 268 bērnu vidēji mēnesī, plānotais vecāku skaits, kuri saņems ĢVP no 2022.gada 1.janvāra būs 220 554.   |  | | --- | |  | |  | |
| 2. | Tiesiskā regulējuma ietekme uz tautsaimniecību un administratīvo slogu | Nav |
| 3. | Administratīvo izmaksu monetārs novērtējums | Noteikumu projekti šo jomu neskar. |
| 4. | Cita informācija | Nav |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2021 | | Turpmākie trīs gadi (euro) | | | | |
| 2022 | | 2023 | | 2024 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2023. gadam | izmaiņas, salīdzinot ar vidēja termiņa budžeta ietvaru 2023. gadam |
| 1 | 2 | 3 | 4 | 5 | 6 | 7 | 8 |
| **1. Budžeta ieņēmumi** | **117 001 215** | **0** | **117 390 492** | **0** | **117 390 492** | **0** | **0** |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 117 001 215 | 0 | 117 390 492 | 0 | 117 390 492 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| **2. Budžeta izdevumi** | **117 001 215** | **0** | **117 390 492** | **81 502 683** | **117 390 492** | **81 384 708** | **81 384 708** |
| 2.1. valsts pamatbudžets, tai skaitā: | 117 001 215 | 0 | 117 390 492 | 81 502 683 | 117 390 492 | 81 384 708 | 81 384 708 |
| *20.01.00 “Valsts sociālie pabalsti” (ģimenes valsts pabalsts)* | *117 001 215* | *0* | *117 390 492* | *81 384 708* | *117 390 492* | *81 384 708* | *81 384 708* |
| *97.02.00 “Nozares centralizēto funkciju izpilde”* | *0* | *0* | *0* | *117 975* | *0* | *0* | *0* |
| 2.2. valsts speciālais budžets, tai skaitā: | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| **3. Finansiālā ietekme** | **0** | **0** | **0** | **-81 502 683** | **0** | **-81 384 708** | **-81 384 708** |
| 3.1. valsts pamatbudžets | 0 | 0 | 0 | -81 502 683 | 0 | -81 384 708 | -81 384 708 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar “+” zīmi) | X | 0 | X | 81 502 683 | X | 81 384 708 | 81 384 708 |
| 5. Precizēta finansiālā ietekme | X | 0 | X | 0 | X | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | X | 0 | 0 | 0 |
| 5.3. pašvaldību budžets | X | X | X | X |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Priekšlikums paredz, ka ģimenes valsts pabalsts ar 2022.gada 1.janvāri par apgādībā esošu bērnu ir šādā apmērā:  • par 1 bērnu līdz 20 gadu vecumam 25 EUR mēnesī;  • par 2 bērniem līdz 20 gadu vecumam 100 EUR mēnesī ( 50 EUR par katru bērnu);  • par 3 bērniem līdz 20 gadu vecumam 225 EUR mēnesī ( 75 EUR par katru bērnu);  • par 4 un vairāk bērniem līdz 20 gadu vecumam 100 EUR mēnesī par katru bērnu.  Plānots, ka turpmāk ĢVP saņems par audzināmo bērnu un pabalsta apmērs būs atkarīgs no audzināmo personu skaita.  Līdz 2021.gada 31.decembrim normatīvais regulējums paredz diferencētus pabalsta apmērus par katru bērnu, kā arī piemaksu pie ĢVP par diviem vai vairāk bērniem.  Līdz ar to, tiek plānota pabalsta aprēķina veikšanas maiņa, kā rezultātā turpmāk tiks uzskaitīti pabalsta saņēmēji, nevis bērni, par kuriem tiek izmaksāts pabalsts, jo vienam vecākam var būt vairāki audzināmie bērni, kā rezultātā attiecīgā persona tiks definēta kā viena persona. Savukārt, līdz pabalsta reformai, pabalsts tiek izmaksāts un uzskaitīts par katru bērnu atsevišķi. Līdzīga uzskaite tiek veikta piemaksai pie ĢVP par diviem vai vairāk bērniem.  Aprēķina veikšanai tika izmantoti statistikas dati par piemaksu pie ĢVP saņēmēju skaitu 2020.gada 9 mēnešos un aprēķināts personu skaits, kuri saņem ĢVP par vienu bērnu:   |  |  |  |  | | --- | --- | --- | --- | |  | **Saņēmēju skaits, vid. mēn.** | **ĢVP apmērs, euro** | **Izdevumi gadā, euro** | | Ar vienu bērnu *(starpība starp ĢVP saņēmējiem un piemaksas pie ĢVP par vairāku bērnu audzināšanu saņēmējiem)* | 124 988 | 25 | 37 496 400 | | Piemaksas pie ĢVP par vairāku bērnu audzināšanu saņēmēji: | 94 919 | x | x | | ar diviem bērniem | 71 736 | 100 | 86 083 200 | | ar trīs bērniem | 18 469 | 225 | 49 866 300 | | ar četriem bērniem | 3 388 | 400 | 16 262 400 | | ar pieciem bērniem | 845 | 500 | 5 070 000 | | ar sešiem bērniem | 300 | 600 | 2 160 000 | | ar septiņiem bērniem | 112 | 700 | 940 800 | | ar astoņiem bērniem | 47 | 800 | 451 200 | | ar deviņiem bērniem | 14 | 900 | 151 200 | | ar desmit bērniem | 6 | 1000 | 72 000 | | ar vienpadsmit bērniem | 1 | 1100 | 13 200 | | ar divpadsmit bērniem | 1 | 1200 | 14 400 | | **Ģimenes valsts pabalsta saņēmēji** | **219 907** | x | **198 581 100** | | **Ģimenes valsts pabalsta saņēmēji – par bērnu ar invaliditāti un kurš sava veselības stāvokļa dēļ nevar turpināt mācības pēc 15 gadu sasniegšanas \*** | **647** | 25 | **194 100** | | *\*ņemot vērā, ka 2020.g. septembra statistikā netiek ņemti vērā tie potenciālie pabalsta saņēmēji, kuri ar 2021.gadu , pamatojoties uz grozījumiem MK noteikumos Nr.1517, turpmāk klasificējas ka GVP saņēmēji, nepieciešams aprēķinu papildināt ar attiecīgo saņēmēju skaitu. Aprēķinā tiek pieņemts, ka bērns ir vienīgais bērns ģimenē attiecīgi plānojot pabalsta apmēru 25 euro apmērā.* | | | | | Budžetā plānotais finansējums ĢVP un piemaksai par vairāku bērnu aprūpi, euro 2022.gadā | 117 390 492 |  |  | | **Papildus nepieciešamais finansējums 2022 euro** | **81 384 708** |  |  | |  |  |  |  | | Budžetā plānotais finansējums ĢVP un piemaksai par vairāku bērnu aprūpi, euro 2023.gadā | 117 390 492 |  |  | | **Papildus nepieciešamais finansējums 2023.gadā un turpmāk ik gadu, euro** | **81 384 708** |  |  |   Tā kā tiek plānota pabalsta aprēķina veikšanas maiņa, kā rezultātā saņēmēju skaits samazināsies, jo vienam vecākam var būt vairāki audzināmie bērni, kā rezultātā attiecīgā persona tiks definēta kā viena persona. Savukārt, līdz pabalsta reformai, pabalsts tiek izmaksāts un uzskaitīts par katru bērnu atsevišķi. Līdzīga uzskaite tiek veikta piemaksai pie ĢVP par diviem vai vairāk bērniem.  Līdz ar to likumprojektā noteiktā pabalsta apmēra izmaksas nodrošināšanai papildu nepieciešamais finansējums 2022.gadā un turpmāk ik gadu nepieciešams 81 384 708 euro apmērā.  Lai ieviestu minētās likumdošanas izmaiņas, VSAA nepieciešams papildu finansējums IT sistēmu izmaiņu veikšanai. Izstrādes izmaksas: 250 cilvēkdienas x 471,9 euro/cilv.d. = 117 975 euro apmērā. Minētie izdevumi plānojami pamatbudžeta apakšprogrammā 97.02.00 “Nozares centralizēto funkciju izpilde”. IT sistēmu izmaiņu veikšanai nepieciešami 5 mēneši no likuma normu stāšanās spēkā brīža. Finansējums tiek plānots 2022.gadā, ņemot vērā, ka IT izstrādes darbus, prognozēts uzsākt 2021.gadā, bet galīgos norēķinus veikt 2022.gadā.  Saskaņā ar likuma “Par vidēja termiņa budžeta ietvaru 2021., 2022. un 2023.gadam” 25.pantu Ministru kabinets, sagatavojot likumprojektu par valsts budžetu 2022.gadam un likumprojektu par vidēja termiņa budžeta ietvaru 2022., 2023., un 2024.gadam, paredz nepieciešamo finansējumu atbalstītajiem demogrāfijas pasākumiem, kas saistīti ar ģimenes valsts pabalsta reformas īstenošanu. Līdz ar to nepieciešamais finansējums iekļaujams LM pamatbudžetā 2022.gadam un turpmāk ik gadu likumprojektā paredzēto pasākumu īstenošanas nodrošināšanai. | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | *-* | | | | | | |
| 8. Cita informācija |  | | | | | | |

|  |  |
| --- | --- |
| **IV. Tiesību akta projekta ietekme uz spēkā esošo tiesību normu sistēmu** | |
| Saistītie tiesību aktu projekti | Pēc likumprojekta pieņemšanas Saeimā nepieciešams veikt grozījumus Ministru kabineta 2009.gada 22.septembra noteikumos Nr. 1517 “Noteikumi par ģimenes valsts pabalstu un piemaksām pie ģimenes valsts pabalsta” |
| Atbildīgā institūcija | Labklājības ministrija |
| Cita informācija | Nav |

|  |
| --- |
| V. Tiesību akta projekta atbilstība Latvijas Republikas starptautiskajām saistībām |
| Likumprojekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai informētu sabiedrību par likumprojektu un dotu iespēju ieinteresētajām personām izteikt viedokli, likumprojekts saskaņā ar Ministru kabineta 2009. gada 25. augusta noteikumiem Nr. 970 ”Sabiedrības līdzdalības kārtība attīstības un plānošanas procesā” (turpmāk – MK noteikumi Nr. 970) 2021.gada 25.janvārī tika ievietots Labklājības ministrijas un Valsts kancelejas tīmekļvietnē. |
| 2. | Sabiedrības līdzdalība projekta izstrādē | Ievērojot MK noteikumos Nr.970 noteikto kārtību, sabiedrības pārstāvji viedokļus par likumprojektu varēja izteikt līdz 2021.gada 8.februārim. Priekšlikumi vai iebildumi netika saņemti. |
| 3. | Sabiedrības līdzdalības rezultāti | Likumprojekts šo jomu neskar. |
| 4. | Cita informācija | Nav |

|  |  |
| --- | --- |
| **VII. Tiesību akta projekta izpildes nodrošināšana un tās ietekme uz institūcijām** | |
| Projekta izpildē iesaistītās institūcijas | Valsts sociālās apdrošināšanas aģentūra |
| Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpilde neietekmēs pārvaldes funkcijas vai institucionālo struktūru. Jaunu institūciju izveide, esošu institūciju likvidācija vai reorganizācija nav nepieciešama.  Likumprojekta izpilde neietekmēs cilvēkresursus. |
| Cita informācija | Nav |

Labklājības ministrs R. Petraviča

Rita.Paršova

67782954

[Rita.Paršova@lm.gov.lv](mailto:Rita.Paršova@lm.gov.lv)

1. No 2018.gada 1.janvāra pagarināts ģimenes valsts pabalsta izmaksas periods līdz bērna 20 (iepriekš – 19) gadu vecumam, ja viņš mācās, tāpat turpmāk pabalstu izmaksā neatkarīgi no stipendijas saņemšanas fakta (iepriekš izmaksāja tikai tad, ja nesaņēma stipendiju). [↑](#footnote-ref-1)
2. Vēl pieprasītāja kopējā bērnu skaitā ieskaita, bet pabalstu nemaksā par bērnu, kurš izbraucis no Latvijas uz pastāvīgu dzīvi ārvalstī**;** par bērnu, kurš ievietots valsts, pašvaldības vai privātā bērnu aprūpes un audzināšanas iestādē un atrodas pilnā iestādes apgādībā, bet kura vecākiem nav pārtrauktas vai atņemtas aizgādības tiesības; kā arī par bērnu, kura personisko interešu aizsardzībai pieņemts bāriņtiesas īpašs lēmums par pabalsta izmaksas pārtraukšanu personai, kura bērnu faktiski neaudzina.

   Savukārt pieprasītāja kopējā bērnu skaitā neieskaita un pabalstu nemaksā par bērnu, par kuru mātei un tēvam pārtrauktas vai atņemtas aizgādības tiesības**;** par aizbildnībā esošu bērnu, par kuru pabalstu saņem sociālās rīcībspējas vecumu sasniegušie nepilngadīgie vecāki; par pilngadību sasniegušu bērnu, par kuru ģimenes valsts pabalsta izmaksa ir izbeigta, ja ģimenes valsts pabalstu piešķir par bērnu, kuru ģimene faktiski audzina, pamatojoties uz bāriņtiesas lēmumu, kā arī par aizbildnībā esošu bērnu. [↑](#footnote-ref-2)
3. Piemēram: mirušos bērnus; bērnus, par kuriem pabalstu saņem otrs vecāks vai cits saņēmējs; bērnus, kas ir vecāki par 20 gadiem; bērnus, kuri vēl nav sasnieguši 20 gadus, bet pēc 15 gadu vecuma sasniegšanas nemācās; bērnus, kuri vēl nav sasnieguši viena gada vecumu un ģimenes valsts pabalsts par viņiem nav piešķirts; un citi gadījumi, kad ģimenes valsts pabalsts par pieprasītājam dzimušo bērnu nav piešķirts un netiek izmaksāts. [↑](#footnote-ref-3)